कक्राझार , 14 अक्ट'बरःआसामनि बिजेपि राइज्योयारि दोलो कमिटिआ थांखि लानायखौ फोसावनाय बायदिब्ला 3 नं श्रीरामपुर बियाबनि उदां बिजाथि सन्जिब दत्तखौ बिजेपि दोलोआ आबुं हेफाजाब होगोन । मख'नो गोनांदि , 3 नं श्रीरामपुर परिषद बियाबआव बिपिएफ , इउपिपिएल , कंग्रेस , गन' सुरक्षा पार्टी दोलोनिफ्राय गासै सा 12 बिजाथिफोर फसंनाय जादों । बेनि गेजेराव नन एसटि बियाबनि थाखाय उदां बिजाथि सन्जिब दत्तखौ आबुं हेफाजाब होनाय बाथ्राखौ प्रदेश बिजेपिनि आफादगिरि रन्जित कुमार दासआ फोसावो । समबारखालि प्रदेशनि आफादगिरि दासआ फोसावदोंदि , गावनि दैदेन्नाय बिजेपि दोलोनि कक्राझार जिल्लानि थाखाय बिबान मोन्नाय मन्थ्रि भबेष कलिताया श्रीरामपुर बियाबनि उदां बिजाथि सन्जिब दत्तखौ नोजोर लाखिनानै हेफाजाब होनाय जादों । दासआ बुङोदि , दोलोनिफ्राय दत्तनिसिम आबुं हेफाजाब थागोन आरो बेखौ लाफानानै बिजेपिआ फैगौ बिटिआर बिसायख'थिनि थाखाय गासै मोन 40 बियाबनि गेजेराव मोन 27 बियाबयाव बिजाथि फसंदों एबा बादायनो थाखाय थियारि जादों । बिटिआर ओन्सोलनि राइजो - राजाफोरनिफ्राय आबुं हेफाजाब मोन्नानै दोलोआ गोबां मासिखौ देरहानो हागोननि मिजिंथि लाखियो । मख'नो गोनांदि 3 नं श्रीरामपुर बियाबनि उदां बिजाथि महरै गसंनाय सन्जिब दत्तआ गसाइगाव ओन्सोलनि सासे जार्नालिस्ट । बिथाङा समाज सिबिनाय बिथिङाव लोब्बा थाबोनाय सासे राफोद सुबुं होन्नानै मिथिनाय जादों । फारसेथिं सन्जिब दत्तआ बिजेपि दोलोनिफ्राय आबुं हेफाजाब होनायखौ जोबोद गोजोन्नाय फोरमायदों । 
बि जे पि दोलोआ श्रीरामपुर बियाबनि उदां बिजाथि सन्जिब दत्तखौ आबुं मदत होगोन